PRIOPĆENJE ZA JAVNOST

**U Job Clubu Varaždin započinje provedba online radionica za nezaposlene**

**VARAŽDIN, 05.05.2021.** U skladu sa sveopćom situacijom u kojoj je većina poslovnih i društvenih aktivnosti prebačena u virtualni oblik i Job Club Varaždin započinje provedbu radionica karijernog savjetovanja za nezaposlene u online okruženju.

Radionice su namijenjene mladim nezaposlenim osobama u dobi od 15 do 29 godina koje će kroz 4 modula raditi na poboljšanju svojih vještina i kompetencija za aktivno traženje posla i povećati si šanse za zapošljavanje.

Prvi modul naziva *Upoznaj sebe i svoje sklonosti* odnosi se na ispunjavanje upitnika i testova koji će nezaposlenima pomoći u definiranju vlastite osobnosti, otkrivanju osobnih interesa i prepoznavanju vještina i kompetencija koje je važno istaknuti u prijavi na oglas ili tijekom razgovora za posao.

*Prepoznaj mogućnosti oko sebe,* odnosno drugi modul radionica, polaznicima će pomoći u svladavanju vještina traženja posla i prikazivanju volontiranja kao prikupljenog radnog iskustva, a tijekom njega će dobiti informacije o samozapošljavanju, financijskoj potpori i ulozi HZZ – a, aktivnim mjerama zapošljavanja i načinu kako koristiti EU programe za razvoj vlastite karijere.

Kroz treći modul *Pokaži poslodavcu tko si, što želiš i možeš* polaznici će se upoznati sa značajkama i pravilima pisanja dokumenata potrebnih za prijavu na oglas za posao i pronalazak posla (životopis, molba i motivacijsko pismo) te uz mentorstvo voditeljice Job Cluba izrađivati vlastite primjere.

Posljednji modul, *Predstavi se poslodavcu u najboljem svjetlu*, namijenjen je poboljšanju komunikacijskih i prezentacijskih vještina te povećanju samopouzdanja polaznika, kako bi se što bolje pripremili za intervjue.

Radionice obuhvaćaju 24 nastavna sata raspodijeljena u 5 poslijepodnevnih *Zoom* sastanaka, a prvi ciklus započinje 10. svibnja. U sklopu radionica koristit će se i sustav za e-učenje Job Cluba Varaždin na kojem su dostupni nastavni materijali i dodatni sadržaji, a preko njega će polaznici moći dostavljati svoje životopise i molbe na uvid i eventualnu doradu.

Na kraju edukacije dobiva se Potvrda o sudjelovanju.

Više informacija o radionicama kao i prijavni obrazac može se pronaći na poveznici <https://jobclub.uig.hr/radionice-karijernog-savjetovanja/>.

Klub za zapošljavanje Varaždin je projekt koji provodi Hrvatsko društvo inženjera geotehnike te je u cijelosti financiran sredstvima Europskog socijalnog fonda, a ukupna mu je vrijednost 977.649,32 kuna. Dodatne informacije o projektu dostupne su na [jobclub.uig.hr](http://www.jobclub.uig.hr).

Voditeljica kluba:

Anja Petrović

Tel: +385 42 562 085

E-mail: projekti@uig.hr